

Република Македонија

МИНИСТЕРСТВО ЗА ОБРАЗОВАНИЕ И НАУКА

##### ПРЕДЛОГ НА ЗАКОН

ЗА ДОПОЛНУВАЊЕ НА ЗАКОНОТ

ЗА СТРУЧНО ОБРАЗОВАНИЕ И ОБУКА

# Скопје, Јуни 2013 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ

Во Законот за стручно образование и обука („Службен весник на Република Македонија” бр. 71/06, 117/08, 148/09, 17/11 и 24/2013) потребно е да се допрецизираат одредбите во законот во насока на воведување на Регистар на ученици што склучиле договори за практична обука кај работодавачите, а соодветната комора на секои три месеци да доставува извештај за склучени договори за практична обука на учениците кај работодавачите до Министерството за образование и наука и Центарот за стручно образование и обука. Министерство за образование и наука во соработка со Стопанска комора на Република Македонија, Сојузот на коморите на Република Македонија и Комората на занаетчиите на Република Македонија да врши контрола кај работодавачите за исполнетост на условите и за склучените договори за реализација на практичната обука. За таа цел се предлагаат дополнувања кои ги допрецизираат постојните законски одредби.

II. ЦЕЛИ, НАЧЕЛА И ОСНОВНИ РЕШЕНИЈА

Основна цел на законот е да се зголеми опфатеноста на учениците кои реализираат практична настава кај работодавачи за да се зголемат нивните вештини и компетенции, со што по завршувањето на стручното образование да можат веднаш, без дополнителни обуки, да се вклучат на пазарот на трудот.

Предлог- законот се заснова на начелата врз основа на кои е донесен и Законот за стручно образование и обука.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Овој закон не предизвикува фискални импликации.

IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Овој закон не предизвикува материјални обврски за одделни субјекти.

Средствата се обезбедуваат од Буџетот на Република Македонија.

##### ПРЕДЛОГ НА ЗАКОН ЗА ДОПОЛНУВАЊЕ НА

##### ЗАКОНОТ ЗА СТРУЧНО ОБРАЗОВАНИЕ И ОБУКА

Член 1

Во Законот за стручно образование и обука („Службен весник на Република Македонија” бр. 71/06, 117/08, 148/09, 17/11 и 24/2013) во член 7 во алинејата 6 по зборот „обука“ се додаваат зборовите „и за склучените договори на учениците со работодавачите за реализација на практичната обука “.

Член 2

Во 16 во ставот 3 по зборот „потпишан“ се додаваат зборовите „и заведен во Регистарот на ученици што склучиле договори за практична обука кај работодавачите“.

По ставот 3 се додаваат три нови ставови 4, 5 и 6 кои гласат:

„Коморите водат Регистар на ученици што склучиле договори за практична обука кај работодавачите**.**

Koморите на секои три месеци доставуваат извештај за склучените договори за практична обука на учениците кај работодавачите до Министерството и до Центарот.

Формата, содржината и начинот на водење на Регистарот на ученици што склучиле договори за практична обука кај работодавачите ги пропишува министерот.“

Член 3

Овој закон влегува во сила осмиот ден од денот на објавувањето во „Службен весник на Република Македонија”.

ОБРАЗЛОЖЕНИЕ НА ПРЕДЛОГ-ЗАКОНОТ ЗА ДОПОЛНУВАЊЕ НА ЗАКОНОТ ЗА СТРУЧНО ОБРАЗОВАНИЕ И ОБУКА

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ДОПОЛНУВАЊЕ НА ЗАКОНОТ ЗА СТРУЧНО ОБРАЗОВАНИЕ И ОБУКА

Со членот 1 се допрецизира дека Министерството за образование и наука во соработка со Стопанската комора на Република Македонија, Сојузот на коморите на Република Македонија и Комората на занаетчиите на Република Македонија врши контрола кај работодавачите за исполнетоста на условите за реализација на практичната обука и за склучените договори на учениците со работодавачите за реализација на практичната обука.

Со член 2 се додаваат два нови става во членот 16 со кои се уредува дека коморите водат Регистар на ученици што склучиле договори за практична обука кај работодавачите**.** Формата, содржината и начинот на водење на Регистарот на ученици што склучиле договори за практична обука кај работодавачите ги пропишува министерот..

Со член 3 се уредува влегувањето во сила на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Со оглед на тоа што со овој законот се врши дополнување на постојните одредби од Законот за стручно образование и обука, решенијата содржани во одредбите се меѓусебно поврзани и чинат една правна целина.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со измените и дополнувањата на законот се очекува да се зголеми опфатеноста на учениците кои реализираат практична настава кај работодавачи за да се зголемат нивните вештини и компетенции, со што по завршувањето на стручното образование да можат веднаш, без дополнителни обуки, да се вклучат на пазарот на трудот.

ОДРЕДБИ ОД ЗАКОНОТ ЗА СТРУЧНО ОБРАЗОВАНИЕ И ОБУКА

КОИ СЕ ДОПОЛНУВААТ

Член 7

Министерството има надлежност:   
- да предлага на Владата мрежа на установи за стручно образование и обука,   
- да дава мислење за престанокот со работа на установите за стручно образование и обука, на начин утврден со закон,   
- да врши верификација на установите за стручно образование и обука, на начин утврден со закон,   
- да врши акредитација на установи кои ќе организираат обука на наставниците,   
- да донесува национални рамковни наставни планови и програми,   
- во соработка со Стопанската комора на Република Македонија, Сојузот на коморите на Република Македонија и Комората на занаетчиите на Република Македонија (во натамошниот текст: коморите) да врши контрола кај работодавачите за исполнетоста на условите за реализација на практичната обука,   
- по предлог на Центарот за стручно образование и обука (во натамошниот текст: Центарот) донесува наставен план и програма за стручно-дидактичка обука на обучувачите од работодавачите кај кои се реализира практичната обука,   
- по предлог на Центарот, а по претходно обезбедено позитивно мислење од Бирото за развој на образованието, донесува концепции за сите видови на стручно образование и обука,   
- по предлог на Центарот, а по претходно обезбедено позитивно мислење од Бирото за развој на образованието, донесува испитни програми за завршен испит и државна матура изготвени согласно со стандардите за спроведување на испитите на крајот на секој вид на стручно образование и обука,   
- по предлог на Центарот донесува стандарди за постигнувањата на учениците по стручно образование и обука и   
- по предлог на Центарот, а по претходно обезбедено позитивно мислење од Советот за стручно образование и обука, донесува стандарди за образовни профили и стандарди за струки.   
- да врши други работи согласно со закон.

Член 16

За периодот поминат на обука се склучува договор за обука меѓу установата за стручно образование и обука, работодавачот и ученикот, а за малолетен ученик договорот го потпишува родителот, односно старателот на ученикот.

Во договорот од ставот 1 на овој член се уредуваат условите за обука, работата и надоместокот за работа.

Пред започнувањето на практичната обука договорот треба да биде потпишан.